Buitelander met Lephalale-plaasmoord verbindDrs. Werner en Mariette Emslie. Foto: Via Facebook ŉ Verdagte wat in hegtenis geneem is in verband met die onlangse moord op dr. Werner Emslie (55) van Lephalale (Ellisras), het Dinsdag sy tweede verskyning in die dorp se landdroshof gemaak. Lt.kol. Moatshe Ngoepe, provinsiale polisiewoordvoerder van Limpopo, het Woensdag aan Maroela Media gesê die verdagte, Petros Moyo (27), het Dinsdag weer verskyn nadat hy verlede week in hegtenis geneem is. “Die deurbraak in dr. Emslie se moordondersoek volg ná volgehoue pogings deur die Lephale-polisie se taakspan, speurders, misdaadintelligensie-eenheid en die misdaadbestrydingsorganisasie Heritage Protection Group (HPG),” het Ngoepe gesê. “Moyo, ŉ buitelander, is verlede Woensdag in Frankfort in die Vrystaat vir ondervraging ingeneem en in hegtenis geneem nadat hy positief met die saak verbind is. Hy word ook verbind met sake [huisrowe en inbrake] in Lephalale en Frankfort.” Moyo het Vrydag vir die eerste keer vlugtig in die hof verskyn en die saak is uitgestel. Die saak is Dinsdag ook uitgestel en hy bly in aanhouding. Oudkol. Sakkie Louwrens, direkteur van HPG, het gesê geen steen sal onaangeroer gelaat word om Moyo se medepligtiges op te spoor nie. Maroela Media het vroeër berig Emslie, sy vrou, dr. Mariëtte Emslie (55), en die egpaar se dogter, Barbara (19), ŉ eerstejaar mediese student aan Tukkies in Pretoria, is op 20 September omstreeks 20:00 deur vier gewapende mans op die egpaar se plaas in die Afguns-omgewing aangeval. Mariëtte is ŉ algemene praktisyn op die dorp en Werner was ŉ geliefde boer en doktor in bedryfsgesondheid. Werner is koelbloedig doodgeskiet terwyl hy buite sy huis op die stoep gesit het. Mariëtte is in die lewer geskiet en moes met ŉ helikopter na die Muelmed-hospitaal in Pretoria gebring word waar sy gestabiliseer is. Sy kan ná die skietery nie loop nie en word tans in ŉ rehabilitasiesentrum in Pretoria behandel. Barbara is nie tydens die aanval ernstig beseer nie. Die verdagtes het met twee vuurwapens en die egpaar se bakkie van die toneel gevlug. Die bakkie is later verlate buite die plaas gekry. Dr. Emslie se roudiens is Vrydag in die dorp gehou.